ЦЕНТРАЛНИ РЕГИСТАР

ХАРТИЈА ОД ВРИЈЕДНОСТИ АД

БАЊА ЛУКА

ПРАВИЛНИК О ИЗМЈЕНАМА И ДОПУНАМА

ПРАВИЛНИКА О РЕГИСТРАЦИЈИ И ПРЕНОСУ ХАРТИЈА

ОД ВРИЈЕДНОСТИ

Бања Лука, јуни 2024. године

Објављено у Службеном гласнику Републике Српске број 62/24

Ступа на снагу 20.07.2024. године

Сагласност КХОВ број 01-УП-1-568-39-23Г/24 од 14.06.2024.. године

На основу члана 191, члана 198. т. а), ђ), е), ж) и ј) и члана 201. став 1. Закона о тржишту хартија од вриједности (Службени гласник Републике Српске бр. 92/06, 34/09, 30/12, 59/13, 108/13, 04/17, 63/21, 11/22 и 63/22) и члана 37. тачка 15. и члана 71. став 3. Статута Централног регистра хартија од вриједности акционарско друштво Бања Лука (Службени гласник Републике Српске број 61/19), Управни одбор на сједници одржаној дана 11.06.2024. године доноси

**ПРАВИЛНИК О ИЗМЈЕНАМА И ДОПУНАМА**

**ПРАВИЛНИКА О РЕГИСТРАЦИЈИ И ПРЕНОСУ ХАРТИЈА**

**ОД ВРИЈЕДНОСТИ**

**Члан 1.**

(1) У Правилнику о регистрацији и преносу хартија од вриједности (Службени гласник Републике Српске бр. 25/17 и 28/19) (у даљем тексту: Правилник) у члану 5. у ставу 2. тачка 4. ријеч „други“ брише се, а послије ријечи „односно“ додају се ријечи „кастоди банка“.

(2) У истом члану, у ставу 5. послије ријечи „код надлежног органа“ брише се текст који гласи: „или копији овјереној од овлашћеног лица подносиоца захтјева“.

**Члан 2.**

У члану 6. Правилника додаје се став 6. који гласи:

„(6) Подносиоцу чији је захтјев или налог одбачен или одбијен, Централни регистар враћа прилоге у случају када су достављени у оригиналу или овјереној копији, а у предмет се архивирају копије прилога са забиљешком да су оригинали односно овјерене копије враћене подносиоцу“.

**Члан 3.**

Члан 11. Правилника мијења се и гласи:

„За регистрацију акција приликом оснивања акционарског друштва емитент, поред прилога из члана 10. овог правилника, уз захтјев за регистрацију прилаже:

а) оснивачки акт,

б) статут, ако је донесен,

в) рјешење о упису у Регистар емитената код Комисије, ако је емитент затворено акционарско друштво које је добровољно уписано у регистар емитената.“

**Члан 4.**

У члану 15. Правилника став 10. мијења се и гласи:

„(10) Ако статусну промјену врши лице које подлијеже надзору органа финансијског тржишта, осим документације из ст. (1)-(9), доставља се и дозвола тог органа ако је потребна.“

**Члан 5.**

(1) У члану 22. Правилника у ставу 1. додаје се тачка в) која гласи „в) амортизациони план у електронском формату“.

(2) У истом члану, у ставу 4. послије ријечи „банка“ додају се ријечи „и јединице локалне самоуправе“.

**Члан 6.**

У члану 31. Правилника став 2. мијења се и гласи:

„(2) Рачун из става 1. је посебна врста рачуна, емисиони рачун емитента, отвара се аутоматски у систему за сваку нову хартију од вриједности предметног емитента, и на њему се налазе неуписане и неуплаћене хартије од вриједности до момента када се распоређују на власнике по налогу емитента. Хартије на емисионом рачуну не приказују се у листи власника ни у укупној суми хартија од вриједности распоређених на рачуне власника“.

**Члан 7.**

У члану 41. Правилника став 3. мијења се и гласи:

„(3) Извјештаји из члана 37. став 1. овог правилника достављају се у складу са наводима подносиоца у захтјеву за издавање извјештаја.“

**Члан 8.**

(1) У члану 44. Правилника у ставу 1. тачки б) подт. 1) и 2) послије ријечи „електронска адреса“ додају се ријечи „за обавјештавање власника рачуна“.

(2) У истом члану и ставу, у тачки д) послије ријечи „отвореног у КМ“ додају се ријечи „у пословној банци у БиХ“.

**Члан 9.**

(1) У члану 46. Правилника у ставу 1. тачка г) мијења се и гласи:

„г) изјава о политичкој експонираности лица које отвара рачун, односно лица овлашћеног за заступање правног лица и стварног власника правног лица, у смислу прописа о спречавању прања новца. Образац изјаве прописује директор Централног регистра.“

(2) У истом члану и ставу у тачки д) послије ријечи „рачун отвара“ бришу се ријечи „за страно“.

(3) У истом члану и ставу у тачки д) број „20“ замјењује се бројем „25“.

(4) У истом члану и ставу у тачки д), послије ријечи „овлашћено лице“ брише се ријеч „страног“.

(5) У истом члану у ставу 2. ријеч „страно“ брише се.

**Члан 10.**

(1) У члану 48. Правилника додаје се став 2. који гласи:

„(2) У случају отварања рачуна власника по службеној дужности из става 1. тачка а), за достављање података о власнику одговоран је емитент.“

(2) Досадашњи став 2. постаје став 3.

**Члан 11.**

Члан 63. мијења се и гласи:

„Пренос права из хартија од вриједности, у смислу овог правилника, врши се преносом хартија од вриједности са рачуна дотадашњег власника на рачун новог власника, односно уписивањем одговарајуће промјене на рачунима тих власника по сљедећим основима:

1. Пренос на основу судских одлука,
2. Пренос у складу са законом,
3. Пренос по основу насљеђивања,
4. Пренос по основу:

а) уговора о поклону хартија од вриједности,

б) продаје акција симултано основаног, односно затвореног акционарског друштва,

в) прихватање понуде у поступку преузимања акционарског друштва,

г) преноса акција мањинских акционара,

д) стицања сопстевних акција:

1) стицање сопствених акција без накнаде,

2) стицање сопствених акција про рата од свих акционара,

3) стицање сопствених акција од несагласних акционара,

4) стицање сопствених акција затвореног акционарског друштва,

ђ) продаје сопствених акција и

е) откупа *in specie*.“

**Члан 12.**

Члан 66. Правилника мијења се и гласи:

„(1) О примљеном налогу за пренос Централни регистар одлучује рјешењем у року од 15 дана од пријема уредног захтјева.

(2) Централни регистар доноси рјешење у писаном облику чији диспозитив садржи податке о претходном власнику, стицаоцу, броју и локалној ознаци хартија од вриједности и правном основу.

(3) Налог за пренос извршава се директно у систему Централног регистра.

(4) Рјешење о преносу се доставља претходном и новом власнику најкасније наредног раднод дана од дана преноса.“

**Члан 13.**

У члану 67. Правилника став 2. брише се.

**Члан 14.**

У члану 68. Правилника став 1. мијења се и гласи:

„(1) Пренос хартија од вриједности на основу акта суда или другог надлежног органа врши се у складу са подацима из акта који доставља суд или други надлежни орган.“

(2) Одлука суда је свака:

1. Одлука суда донесена у извршном поступку која се односи на извршење на дионици и осталим регистрованим хартијама од вриједности како је то прописано одредбама Закона о извршном поступку,
2. Одлука регистарског суда која се односи на све статусне промјене правног лица у складу са Законом о привредним друштвима,
3. Одлука суда по тужбеном захтјеву несагласног акционара,
4. Одлука суда по тужбеном захтјеву акционара због неизвршавања обавезе објављивања понуде з преузимање,
5. Одлука суда у области наслеђивања,
6. Одлука суда у поступку закључења стечаја или ликвидације,
7. Одлука суда у бракоразводним парницама у којима се утврђује подјела стечених хартија од вриједности између брачних другова.“

Досадашњи ст. (2)-(6) постају ст. (3)-(7).

**Члан 15.**

(1) У члану 69. Правилника став (1) мијења се и гласи: „Налог за пренос може да поднесе тражилац извршења на основу одлуке суда о преносу хартија од вриједности, као и друго лице које има правни интерес ако одлука суда није достављена службеним путем“

(2) У истом члану Правилника додаје се став (3) који гласи: „Сматра се да правни интерес има лице које ради остварења својих права има интерес да учествује у поступку, а што се утврђује на основу одлуке суда из којег је видљив тај правни интерес.“

(3) У истом члану Правилника став (3) постаје став (4).

**Члан 16.**

Послије члана 76. Правилника додају се нови чл. 76а, 76б и 76в, који гласе:

**„Члан 76а**

(1) Пренос хартија од вриједности са рачуна привредног друштва над којим је закључен стечајни или ликвидациони поступак врши се на основу сљедеће документације:

а) одлуке суда којим се закључује стечајни или ликвидациони поступак из које је видљиво која имовина стечајног или ликвидационог дужника се уручује и којем лицу,

б) одлуке суда из којег је видљиво која имовина стечајног или ликвидационог дужника се уручује и којем лицу.

(2) Налог за пренос подноси стицалац.

(3) Уз налог се доставља и доказ о уплати накнаде Централном регистру.

**Члан 76б**

(1) Пренос хартија од вриједности по основу статусних промјена спајања, припајања, подјеле, одвајања, на основу припајања или оснивања, односно по основу правног сљедбеништва, врши се на основу сљедеће документације:

а) извод из судског или другог надлежног регистра из којег је видљиво да је промјена регистрована код свих друштава код којих се врши промјена;

б) одговарајући акти/одлуке надлежних органа друштва код којих се врши промјена,

в) документ из којег је видљиво која имовина и на који начин се преноси (уговор о статусној промјени односно план подјеле који је усвојио надлежни орган привредног друштва);

г) рјешење надлежног регулаторног органа, уколико је прописано.

(2) Налог за пренос подноси претходни власник, односно власници, осим у случају када је привредно друштво у статусној промјени престало и брисано, у том случају налог подноси друштво или друштва стицаоци.

(3) Уз налог се доставља и доказ о уплати накнаде Централном регистру.

**Члан 76в**

(1) Пренос хартија од вриједности у парницама за диобу заједничке имовине у којима је утврђена подјела стечених хартија од вриједности између брачних другова врши се на основу сљедеће документације:

а) одлуке суда о подјели стечених хартија од вриједности између брачних другова,

б) идентификациони документи за оба лица из члана 5. став 8. тачка а) Правилника.

(2) Налог за пренос могу поднијети оба лица.

(3) Уз налог се доставља доказ о уплати накнаде Централном регистру.“

**Члан 17.**

(1) Члан 77. Правилника брише се.

(2) Члан 81. Правилника брише се.

**Члан 18.**

(1) У члану 84. у ставу (1) брисати ријечи „и другим посебним прописима“.

(2) У члану 84. у ставу 2. брише се тачка „и“.

(3) У ставу 2. истог члана тачка д) алинеја 2) послије запете додају се ријечи „за емитенте са сједиштем у Брчко Дистрикту“.

(4) Уставу 2. истог члана тачка д) алинеја 3) послије запете додају се ријечи „за емитенте са сједиштем у Брчко Дистрикту.“

**Члан 19.**

У члану 85. Правилника у ставу 3. у тачки б) послије ријечи „ванбрачној заједници и сл.“ додаје се текст који гласи: „за сроднике, односно документ који доказује хуманитарну сврху и статус поклонопримца, за остала лица), ако хартије од вриједности које су предмет поклона подлијежу ограничењима у правном послу поклона.“

**Члан 20.**

(1) У члану 86. Правилника у ставу 2. послије ријечи „власник акција“ додају се ријечи „или нови власник ако је у уговору тако одређено“

(2) У истом члану, у ставу 3., т. г), д) и е) мијењају се и гласе:

„г) изјава продавца да су измирене новчане обавезе из уговора о продаји или потврда банке продавца о приспјећу уплате, осим у случају када је купопродајна цијена из уговора уплаћена на рачун Централног регистра за посебну намјену ради исплате продавцу;

д) рјешење Комисије о давању сагласности односно одобрења, или доказ о обавјештавању Комисије у прописаном року, ако су предмет преноса акције брокерско-дилерског друштва, берзе или Централног регистра, а за пренос је потребна сагласност односно одобрење Комисије, или обавјештење Комисије;

е) дозвола Комисије односно доказ о обавјештењу Комисије у прописаном року, ако су предмет преноса акције друштва за управљање, а за пренос је потребна сагласност односно обавјештење Комисије.“

**Члан 21.**

Члан 87. Правилника брише се.

**Члан 22.**

У члану 88. став 1. послије ријечи „Закона о преузимању акционарских друштава“ додају се ријечи „односно Закона о преузимању дионичких друштава Брчко Дистрикта, за емитент са сједиштем у Брчко Дистрикту.“

**Члан 23.**

(1) У члану 90. додаје се нови став 1. који гласи:

„(1) Пренос хартија од вриједности на основу принудне продаје односно принудне куповине у поступку преузимања акционарског друштва врши се за емитенте са сједиштем у Брчко Дистрикту, у складу са Законом о преузимању дионичких друштава Брчко Дистрикта.“

(2) У истом члану досадашњи ст. (1)-(3) постају ст. (2)-(4).

**Члан 24.**

У члану 91. Правилника у ставу 9. ријечи „три године“ замјењују се текстом „10 година“.

**Члан 25.**

У члану 92. Правилника у ставу 4. тачка в) послије ријечи „мањинском акционару“ додаје се текст који гласи: „осим у случају када је купопродајна цијена из уговора уплаћена на рачун Централног регистра за посебну намјену ради исплате продавцу.“

**Члан 26.**

У члану 105. став 3. тачка в) мијења се и гласи:

„в) изјава емитента да су измирене новчане обавезе по основу продаје (отуђења) или потврда банке емитента о приспијећу уплате, ако се отуђење сопствених акција врши уз накнаду, осим у случају када је купопродајна цијена из уговора уплаћена на рачун Централног регистра за посебну намјену ради исплате продавцу,“

**Члан 27.**

(1) У члану 110. Правилника у ставу 2. додаје се тачка ђ) која гласи:

„ђ) ако су предмет уписа заложног права акције Ценралног регистра, одобрење Комисије,“

(2) Досадашња тачка ђ) постаје тачка е).

**Члан 28.**

У члану 121. Правилника, став 1. мијења се и гласи:

„(1) Ако берзански посредник прихвати извршење налога, Централни регистар доноси декларативно рјешење о продаји, отвара заложном дужнику рачун клијента у оквиру тог берзанског посредника, намијењен искључиво извршењу налога за продају заложених хартија од вриједности и ставља на располагање за продају предметне хартије од вриједности.“

**Члан 29.**

У члану 141. Правилника додају се ст. 4. и 5. који гласе:

„(4) У двостраним уговорима у којима се хартије од вриједности преносе у складу с одредбама уговора којим је тако одређено, страна која врши уплату средстава може уговорени износ депоновати на рачун Централног регистра за посебне намјене, ради исплате другој уговорној страни, како би се омогућио истовремени пренос новца и хартија. У случају да не постоји услови за извршење преноса у року од седам дана, Централни регистар средства враћа уплатиоцу.

(5) Двострани уговори из става (4) овог члана су уговори који представљају валидан правни основ за пренос хартија од вриједности у Централном регистру, а у којима је чинидба једне уговорне стране одређена као предаја хартија, а чинидба друге уговорне стране одређена као исплата цијене и у којима је у сврху провођења преноса хартија од вриједности потребно Централном регистру доставити доказ да су новчане обавезе измирене и то:

а) уговор о продаји акција симултано основаног, односно затвореног акционарског друштва,

б) уговор закључен по налогу суда у поступку преузимања,

в) уговор о продаји акција мањинског акционара откупиоцу, по вољи мањинског акционара,

г) уговор о продаји сопствених акција, ако продаја није извршена на берзи.“

**Члан 30.**

У члану 142. у ставу 1. на крају текста брише се тачка, додаје запета и текст који гласи: „а исплате из става 4. претходног члана врше се на рачун продавца одређеног уговором, отвореног у КМ у пословној банци у БиХ.“

**Члан 31.**

(1) На овај Правилник сагласност даје Комисија за хартије од вриједности Републике Српске.

(2) По добијању сагласности из става 1. овог члана, Правилник се објављује у "Службеном гласнику Републике Српске".

**Члан 32.**

Овај Правилник ступа на снагу осмог дана од дана објављивања у "Службеном гласнику Републике Српске".

Број: УО-9477/24

Бања Лука, 11.06.2024. године

Замјеник предсједника Управног одбора

Милан Божић, дипл. економиста